Title: 2000. május 23.-án a Magyarok Világkongresszusa egységet, bizakodást sugárzott. Történelmi esélyünk volt a világban szétszórtan élő magyarok összefogására. A másnapi küldöttközgyűlés már a napipolitika módszereivel folytatódott, testvérharc szintere volt.
Author: Demény Tamás
Last saved by: FÁY ÁRPÁD

Szijártó István: Torkig Bizánccal
(2000 szeptember 20.)
"Szivart hoztam Janó! ... Lehet itt még szivart kapni többet is, csak ki kell kergetni a fiúkat a grundról, mert mások akarnak idejárni, csupa gazdag fiúk ... annyi szivar lesz, amennyi csak kell ... még pénz is lesz."
Molnár Ferenc valami nagyon fontosat tudott az emberről, viszonyainkról - azt hiszem az évtizedekkel később alakult Magyarok Világszövetségéről, talán erről a mostani nyarunkról is. Vonzásainkról és választásainkról.
Évtizedes MVSZ társadalmi munka, három világkongresszus szervező munkája után, négyszer megválasztva annak elnökségébe - immáron torkig vagyok Bizánccal. (Sárközy Mátyás - Molnár unoka - novelláskötetének címét tudom csak idézni.) Elegem van az RMDSZ vezetőségéből kiszorultak "érdekérvényesítő mechanizmusaiból", az amerikai fantomszervezetek hangoskodásaiból, a hat vajdasági magyar pártból (mert melyik is az igazi?) a rivalizáló horvátországi, az egymással évtizede beszélő viszonyba sem került kanadai magyar szervezetek tusakodásaiból. (Érdekes, ahogy most valamennyien furcsállják - sokszor még a jelzők is azonosak - miért nem tudok közös felelősséget vállalni a küldöttek alig több mint fele által megválasztott elnökkel.)
Joggal kérdezhetik: Mi történt a Magyarok Világszövetségében? Miért a vita? Nos, röviden:
Az elnökség fele, szabálytalannak tartottuk, hogy nincs elfogadva a költségvetésünk, s nincs elnökhelyettes. A megoldás: új küldöttgyűlés összehívása, a másik fél ezt nem tartotta szükségesnek. Az elnökség egyik fele megdöbbentőnek tartotta, hogy a 7 Kárpát-medencei országból 5 küldöttség - még az elnökválasztás előtt(!) - bejelentette, hogy elhagyja a Világszövetséget, mert "a VET küldöttek hengerét" nem tudják elfogadni. A másik fele ezt nem látta gondnak.
Az egyik fele ragaszkodik a pontos tagnyilvántartáshoz, az ellenőrzött mandátumokhoz, s úgy tudja, a még a választások előtt ellenszavazat nélkül elfogadott közgyűlési határozat szerint 1,5 éven belül új alapszabállyal tisztújítást kell tartani - a másik fele erről a 38-as számot viselő határozatról nem kíván tudomást venni, hiszen ők négy év vezetésre készültek.
Ezek a tények. Kinek-kinek szíve joga (jogérzéke) hogy állást foglaljon. Az elnök mindenesetre még akkor, május végén 15 pontban összefoglalta bizalmas 
jeligével, a teendőket - és azóta minden sínen van: zárcserék, őrző-védők, kitiltások, felfüggesztések, elbocsátások, irodalezárások, zsarolások, rágalmazások, ígérgetések, durva hazugságok, finom csúsztatások. Hogy ez kiket sértett? Törvényt, alapszabályt, erkölcsöt, személyeket, (181 tételt rögzítettünk 47 intézkedésről) - de amit legnehezebben viseltem, az a stílus. Ez a kisszerű balkáni diktátor stílus. A kenetes szavak mögé rejtett hataloméhség. Nem kétlem, hogy van még pénz ott, ahol eddig is volt. Az is biztos, hogy egyszer a törvényességi felügyelet is megszólal majd.
Abban is bizonyos vagyok, hogy nem fog koalíciós feszültséget vállalni senki az anyaországi elnökségi tagok (dr. Gidai Erzsébet kivételével) az anyaországi régiótanács, vagy éppen a kárpátaljai, felvidéki, szlovéniai, ausztráliai, amerikai elnökségi tagok igazáért. (Akik közül ötöt már személyiségi jogaik durva megsértésével - hármat nyilvános rágalmazással - "leszalámiztak")
Kérdik: miért nem egyeznek meg? Mert valami vagy törvényes, vagy nem. Itt nincs kompromisszum. Ami pedig az erkölcsöt illeti: a jog az erkölcsnek csak a minimuma. De hát mit tehet, akinek nem tetszik, ha pártpolitikai játékszerré válik az MVSZ? Elmondja ezt, s ha tehetetlen: elköszön.
Mert az is bizonyos: amilyen örömmel szolgáltam az összefogás ügyét, a magyarság legkiválóbbjai mellett, - mögött - eddig, annyira elképzelhetetlen számomra a gondolata is a tülekedő kisszerűség szolgálatának, mert egyszerűen már torkig vagyok Bizánccal.
(Szijártó István, az MVSZ anyaországi régiójának elnöke)